এই বাড়িতে বসার ঘর, খাওয়ার ঘর আলাদা করে বোঝাতে মেঝে থেকে এক ধাপ উঁচুতে ফ্লোর তৈরি করা হয়েছে। খাওয়ার ঘর জুড়ে বড় গোল টেব্‌ল, যাকে দু’ভাগ করে নেওয়া যায়। জ্যোতিরিন্দ্রনাথ ঠাকুরের রাঁচীর বাড়ি থেকে আনা হয়েছিল ওই টেব্‌ল। রান্নাঘর আর খাওয়ার ঘরের মধ্যে দরজার ব্যবহার না করে, বিদেশি কায়দায় দেওয়ালে আর্চ করে খুলে রাখা হয়েছে। শুভ্রা ঠাকুর উৎসাহ নিয়ে বললেন, ‘‘রান্নাঘরে অতিথি-রসনার ব্যবস্থা করতে করতে আমাকেও তো শুনতে হবে বাইরের ঘরের গল্প। তাই এই ব্যবস্থা।’’